**Cascade**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Această noapte-i gingașă și bună

Mai viscolește tihna doar pe cale,

Se auresc cascadele de Lună

Stropind povești care-și desfac petale.

Pe undeva vreun țipăt bezna scapă

Și tot atunci acolo și se pierde

Se argintesc cascadele de apă

Îmbrățișându-și pietrele în verde.

Ascult și văd o lume-n ecuații

Ce sunt și încă nu sunt rezolvate

Cascade de imens și constelații

Se-nalță de odată-n libertate.

Sunt doar un punct atât de mic în lume

Mă mir că sunt luat măcar în seamă

Și cad și eu cu traiul și cu nume

În leagănul cascadei de aramă.

Ce pot a fi-n troiene de rugină?..

O amintire, poate, cumsecade

Despre o noapte blândă și senină

Însămânțată toată în cascade.

Victor Bragagiu